Toimihenkilöliitto Erto kritisoi kovin sanoin hallituksen esitystä työttömyysturvalain muutoksiksi. Esitys on eduskunnan käsittelyssä.

– Aktiivisimpien työttömien tuloja leikataan säälimättömästi 1.1.2017. Passiivisuudesta saa palkinnon. Jos olet itse etsinyt työllistymistä edistävän koulutuksen, et enää olisi oikeutettu kulukorvaukseen. Jos taas olet passiivisesti odottanut viranomaisen määräystä mennä sen järjestämään koulutukseen, olet edelleen oikeutettu nykyiseen kulukorvaukseen. Aktiivisuudesta rankaiseminen on järjetöntä, liiton puheenjohtaja Juri Aaltonen sanoo tiedotteessa.

– Aktiivisten työttömien tuloleikkaus on massiivinen. Ansiosidonnaisella päivärahalla olevien koulutusaikaiset tulot tippuvat keskimäärin 13 %. Peruspäivärahalla ja työmarkkinatuella olevien leikkaus on 22 %. Työttömän taloudessa on kyse järkyttävän suuresta summasta, nettona noin 200 eurosta kuukaudessa. Enemmistö häviäjistä on naisia, Aaltonen hämmästelee.

Erton mukaan ”aktiivisten työttömien tuloleikkaus toteutuu muuttamalla työttömyysturvalain 9:1 pykälää ja poistamalla kulukorvaus omaehtoiseen koulutukseen osallistuvalta”.

– Hallitus laskee säästävänsä uudistuksella parhaimmillaan 47 miljoonaa euroa vuodessa. Kun summaa vertaa 5 miljardin euron työttömyysturvamenoihin, niin säästö on pieni. Tällä lyhytnäköisellä aktiivisuudesta rankaisemisella on varmasti työttömiä passivoiva ja siten työllistymistä hidastava vaikutus, Aaltonen kritisoi.

Hän vetoaa eduskuntaan ja hallitukseen, jotta aktiivista ja työllistymistään omaehtoisesti edistävää työtöntä ennemminkin tuettaisiin.